CELEX: 32022R0699
Language: sl
Date: 2022-05-03 00:00:00
Title: Delegirana uredba Komisije (EU) 2022/699 z dne 3. maja 2022 o spremembi Uredbe (EU) 2021/821 Evropskega parlamenta in Sveta s črtanjem Rusije kot namembne države s področja uporabe splošnih izvoznih dovoljenj Unije

4.5.2022   
               
               
                  SL
               
               
                  Uradni list Evropske unije
               
               
                  LI 130/1
               
            
         DELEGIRANA UREDBA KOMISIJE (EU) 2022/699
         z dne 3. maja 2022
         o spremembi Uredbe (EU) 2021/821 Evropskega parlamenta in Sveta s črtanjem Rusije kot namembne države s področja uporabe splošnih izvoznih dovoljenj Unije
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/821 Evropskega parlamenta in Sveta z dne 20. maja 2021 o vzpostavitvi režima Unije za nadzor izvoza, posredovanja, tehnične pomoči, tranzita in prenosa blaga z dvojno rabo (1) in zlasti člena 17(2) Uredbe,
         ob upoštevanju naslednjega:
         
                     (1)
                  
                  
                     Zaradi nezakonitega napada Rusije na ozemeljsko nedotakljivost, suverenost in neodvisnost Ukrajine ter s tem povezanih groženj bistvenim varnostnim interesom Unije se je Unija odločila uvesti dodatne omejitve za izvoz blaga in tehnologije z dvojno rabo ter zagotavljanje s tem povezanih storitev. Uredba Sveta (EU) 2022/328 (2) med drugim uvaja omejitve izvoza blaga in tehnologije z dvojno rabo ter zagotavljanja s tem povezanih storitev. Uredba Sveta (EU) 2022/394 (3) poleg tega uvaja omejitve izvoza navigacijske opreme in tehnologij. Uredba Sveta (EU) 2022/428 (4) določa omejitve izvoza opreme, tehnologije in storitev za rusko energetsko industrijo (z izjemo jedrske industrije in sektorja prevoza energije proti koncu proizvodne verige). Uredba Sveta (EU) 2022/576 (5) uvaja dodatne omejitve izvoza za vrsto naprednih tehnologij.
                  
               
                     (2)
                  
                  
                     Uredba (EU) 2021/821 uvaja osem splošnih izvoznih dovoljenj Unije za izvoz določenega blaga v določene namembne države pod posebnimi pogoji in zahtevami. Trenutno se lahko za izvoz v Rusijo uporabljajo tri splošna izvozna dovoljenja Unije: EU003 (ponovni izvoz blaga po popravilu ali zamenjavi v EU), EU004 (izvoz blaga za sejme ali razstave) in EU005 (izvoz telekomunikacijske opreme).
                  
               
                     (3)
                  
                  
                     Glede na ukrepe Unije proti Rusiji je primerno črtati Rusijo s seznamov namembnih držav splošnih izvoznih dovoljenj Unije št. EU003, EU004 in EU005, da se Rusiji prepreči dostop do kritičnih tehnologij in blaga z dvojno rabo.
                  
               
                     (4)
                  
                  
                     Uredbo (EU) 2021/821 bi bilo zato treba ustrezno spremeniti.
                  
               
                     (5)
                  
                  
                     Glede na neposredno grožnjo, ki jo konflikt predstavlja za evropski mir in varnost, obstajajo nujni razlogi za črtanje Rusije s področja uporabe splošnih izvoznih dovoljenj Unije št. EU003, EU004 in EU005. Zato bi se moral uporabiti postopek v nujnih primerih iz člena 19(1) Uredbe (EU) 2021/821, ta delegirani akt pa bi moral začeti veljati dan po objavi v Uradnem listu Evropske unije –
                  
               SPREJELA NASLEDNJO UREDBO:
         
            Člen 1
            Priloga II k Uredbi (EU) 2021/821 se spremeni v skladu s Prilogo k tej uredbi.
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 3. maja 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 206, 11.6.2021, str. 1.
         
            (2)  Uredba Sveta (EU) 2022/328 z dne 25. februarja 2022 o spremembi Uredbe (EU) št. 833/2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 49, petek, 25.2.2022, str. 1).
         
            (3)  Uredba Sveta (EU) 2022/394 z dne 9. marca 2022 o spremembi Uredbe (EU) št. 833/2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 81, 9.3.2022, str. 1).
         
            (4)  Uredba Sveta (EU) 2022/428 z dne 15. marca 2022 o spremembi Uredbe (EU) št. 833/2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 87 I, 15.3.2022, str. 13).
         
            (5)  Uredba Sveta (EU) 2022/576 z dne 8. aprila 2022 o spremembi Uredbe (EU) št. 833/2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 111, 8.4.2022, str. 1).
      
      
         
            PRILOGA
            Priloga II se spremeni:
            
                        (1)
                     
                     
                        v delu 2 „Namembne države“ oddelka C „IZVOZ PO POPRAVILU/ZAMENJAVI“ se črta alinea, ki se nanaša na Rusijo;
                     
                  
                        (2)
                     
                     
                        v delu 2 „Namembne države“ oddelka D „ZAČASNI IZVOZ ZA RAZSTAVO ALI SEJME“ se črta alinea, ki se nanaša na Rusijo;
                     
                  
                        (3)
                     
                     
                        v delu 2 „Namembne države“ oddelka E „TELEKOMUNIKACIJE“ se črta alinea, ki se nanaša na Rusijo.